જવાબ : આદુની ખેતી એપ્રિલ-મે માસમાં કરવામાં આવે છે. એક હેક્ટરે રોપણી માટે ૧૦૦૦ થી ૧૨૦૦ કિલો અંગુલીગાંઠોની જરૂરીયાત રહે છે. તેની સુપ્રભા,સુરૂચિ અને સુરભી એ સુધારેલ જાતો છે. આદુની રોપણી ૩૦ સે.મી. × ૧૫ સે.મી.ના અંતરે કરવામાં આવે છે. જમીન તૈયાર કરતી વખતે ૩૦ થી ૩૫ ટન સારૂ કોહવાયેલું છાણિયું ખાતર જમીનમાં ભેળવી દેવામાં આવે અને પાયામાં ૨૫ + ૪૦ + ૬૦ કિગ્રા/હે. મુજબ ના + ફો + પો. રાસાયણિક ખાતરો આપવામાં આવે છે. પાક બે મહિનાનો થયે હેક્ટરે ૨૫ કિગ્રા નાઈટ્રોજન પાળા ચઢાવતી વખતે પૂર્તિ ખાતર તરીકે આપવામાં આવે તો પાકમાં ઉત્પાદન સારૂ મળે છે. પ્રથમ પિયત આદુની રોપણી પછી તુરતજ આપવું. ત્યારબાદ પિયત ૬ થી ૭ દિવસના અંતરે આપવું જોઈએ. ચોમાસામાં વરસાદ ખેંચાય ત્યારે અને શિયાળામાં ૮થી૧૦ દિવસના અંતરે જમીનની પ્રત અને આબોહવાને ધ્યાનમાં રાખીને જરૂરિયાત મુજબ પિયત આપવા. મધ્યમ કાળી જમીનમાં ૧૨-૧૨ અને ગોરાડું જમીનમાં ૧૪થી૧૬ પિયતની જરૂરીયાત પડે છે. આદુની ખેતીમાં સામાન્ય રીતે સાંજના સમયે પિયત આપવું હિતાવહ છે. પાક પરિપક્વ થયે પાન પીળાં પડી છોડ ઢળવા લાગે એટલે કે જાન્યુઆરી માસમાં આદુ ખોદીને કાઢવામાં આવે છે. એક હેક્ટરે અદાજે ૨૦ થી ૨૫ ટન આદુનુ ઉત્પાદન મળે છે.તથા ૧૦૦ કિ.ગ્રા. આદુમાંથી ૨૦ કિ.ગ્રા. જેટલું સૂંઠનું ઉત્પાદન મેળવી શકાય છે.